
PARLIAMENT OF THE KINGDOM OF LESOTHO

SENATE CHAMBER
Wednesday 23rd September, 2025
The House assembled at 10:30 a.m.
(MADAM PRESIDENT in the Chair)
PRAYER
The Chaplain led the House in Prayer
ANNOUNCEMENTS FROM THE CHAIR
MADAM PRESIDENT: Litho tse Khabane, ke kopa re qaleng mosebetsi oa kajeno, ‘me ke le lumelise, ke lumelise Letona la rona le Khabane Honourable Senator Tau. 
Ke na le litsebiso tse latelang tsa kajeno :
· Tsebiso ea pele, ke ea hore kajeno re tla ba le Polelo ka Letona Ofising ea Tona-Kholo, eleng eena Mohlomphehi Limpho Tau.

· Ea bobeli e tla ba hore hona kajeno hang ha Ntlo e phomola Litho tse Khabane tsa Komiti ea Ketsa Melao li tla kopana hona ka mona ka Chamber le Mohlompehi Lekhetho Rakuoane, Law Society of Lesotho le Lekala la Molao le Toka ho tla ts’ohla Sets'oants'o sa Molao sa Law Society Amendment Bill, 2025.

· E hlahlamang, Litho tse Khabane, ke hore hosane ka Laboraro la la 24 Loetse 2025, ho tla tekoa Litlaleho ho hlaha mafapheng a latelang;

1. Ea pele, e tla ba ea Auditor General ‘s Office. E tla ba le Audit of the Construction of the new Royal Palace, Audited Financial statements of Transport infrastructure, and connectivity project of the Public Works Ministry.

· Ea bobeli, e tla be e le I.E.C Annual Reports of the 2024/2025.

· Ebe Report of the Commission of Inquiry into Escape of Inmates from Maseru Correctional Service Institution.

· Tsebiso e latelang, Litho tse Khabane, ke hore hona hosane re tla ba le Matona ho tla arabela lipotso le ho teka Molaoana oa Tourism Levy Amendment Regulations 2025.

· Tsebiso ea bohlano, ke hore hosane kamor'a lijo tsa mots'eare, eleng ka 2.30 p.m., Komiti ea Ketsa Melao e tla kopana hona ka mona ka Chamber le Makala a amehang ka tatellano ho tla ts’ohla le ho hlahloba Melaoana e latelang;

1. Liquor Licensing Amendment Regulations, 2025

2. Road Traffic Amendment Regulations, 2025

3. Lesotho Mounted Police Services Administration Amendment Regulations, 2025

4. Fuel and Service Control Regulations, 2025

· Ha ele ka Labone la la 25 Loetse, Ntlo e tla ts’ohla le ho ananela Tlaleho ea Komiti ea SDGs le Health, Nutrition and Gender, ka kopanelo, e holim’a the impact of United States Executive Orders on the Health Sector. 
· Hona Labone leo Komiti ea Ketsa Melao e tla boetse e kopana ka mona ka Chamber kamor'a lijo tsa mots'eare ka Sets’oantso sa Molao sa Children's Protection and Welfare.
· Tsebiso ea ho qetela, Litho tse Khabane, ke hore Ofisi ea SADC PF Lesotho, e moahong oa Ntlo ea Bakhethoa ba Sechaba ka lenaneo la eona la Sexual and Reproductive Health and Rights (SRHR), e memetse Komiti ea Health, Nutrition and Gender hammoho le Mongoli oa eona, 'me SADC PF Representative le SADC PF Desk Officer phuthehong e tla ba hona moo Liofisinging tsa Ntlo ea Bakhethoa ba Sechaba, moo ba tla kopana  le ba Makala a Thuto le Koetliso le ba Bophelo, Lekala la Bophelo, ho fana ka Litlaleho tse seng li fihletsoe ke Lenaneo leo la SRHR esale le qala ts’ebetso -  Phutheho eo e ntse e tsoela-pele hona kajeno ho tloha ka 9.00 a.m ho isa ka 1.00 p.m. Ke ka hoo le bonang  Litho tse ling li le sieo, Litho tse Khabane.  
· Le tla utloa hangata, Litho tse  Khabane, re ntse re bolela hore Likomiti li tla kopana ka mona ka Chamber ka ho chenchana.Taba eo ke mpa ke re feela ke le fe khothatso ea hore e se e le mothating oa hore e fele, hobane Moaho oa rona ka mane ka holimo o mocha oa Senate o bonahala o fihlile pheletsong joale, 'me re ntse re etsa litlhophiso tsa hore Litho tse Khabane haele mona ho se ho fela joale, o bonahala o se o ka sebelisoa, re tle re le ise hape hore le tle le tsebe ho ea bona Liofisi tseo  ha li se li felile, le ho tseba tsela mohla re tla be re nyoloha re leba ka mono.  

· Litho tse Khabane tse fihlang late li se ke tsa etsa disturb Litho tse Khabane tse ntseng li mametse. Ke utloa eka Letona le na le Lipolelo tse peli, 'me le tla li etsa ka ho hlahlamana. 
Ke kopa, Litho tse Khabane, re mameleng Lipolelo tsena, re tle re tsebe ho etsa lipotso tse nyanyeletsang hore re tle re tsebe ho hlakeloa hantle. 

· Hape ke kopa, Litho tse Khabane, le tle le mpotsetse Letona hore na ha le ile la beha taba hore ha ho thakholoa lipapali tsane tsa Local Government, le kopa hore le tle le tsebe ho etsa participate hantle le ikutloa le le karolo ea moifo oa Lesotho o amohelang Litho tseo -  le tle le fuoe likipa, na li kae ! Kapa le tlile le tsona ke hona li tla tla li ajoa na ?  
Kea leboha
HON. SENATOR L. TAU- (MINISTER IN THE PRIME MINISTER’S OFFICE) – Kea leboha, Mohlomphehi Mookameli oa Ntlo Le lona Litho tse Khabane. 
[bookmark: _GoBack]Lipakeng tsa la 1 Loetse le la 11 hona khoeling eona eo ea Loetse, ho bile le meea e matla ea lifefo, e fetileng literekeng tse kang tsa Leribe ho isa ho tse ka boroa tsa Lesotho tse kang Maseru, Mafeteng le Mohale’s Hoek, Berea le Mokhotlong (libakeng tse itseng), 'me e ile ea baka ts'enyo e mpe, e nyarosang, e bileng e siileng ba bang ba baahi tlas’a maemo a tlokotsi, a sisimosang, a masisa pelo, 'me a amme matlo a bolulo, esita le meaho ea likolo.  
Seterekeng sa Leribe ho amehile meaho e mehlano, Berea e 15, Maseru a 36, Mafeteng a 30, Mohale’s Hoek, a18, Mokhotlong meaho e ‘meli (2). 
Kakaretso ea meaho e amehileng meeeng eo ea beke eo, ea ho tloha ka la 01 ho isa ka la 11 September, ke meaho e ka bang 106. 
Liphuputso tse amanang le palo ea ba amehileng li se li phethetsoe, Mohlomphehi Madam President, ‘me ho fumanehile ka Lefapha la Likoluoa hore mehaho e lokelang hore e buseletsoe, kapa e boele e hahoe bocha, haholo-holo ea bahai ba se nang letho-letho, bao re reng ke the most vulnerable, e ka ba 49. 
Lekala la h’eso kapa Lefapha la h’eso la DMA le se le ntse le buisana le Lekala la Lichelete hore lekhetlong lena, ho fapana le nakong e fetileng, le ke le arabele tlokotsi eo kapele, ka hore mohlomong Lekala la Lichelete le re shebele ka Mokotleng oa Ts’ohanyetso litjeo tsa ho lokisa matlo ao a 49. Litjeo tseo ke chelete e isang ho M12 million. 
E le ho arabela tlokotsi ena, DMA e ile ea nka mehato e latelang ;
Oa pele ke hore e ile ea nka mohato oa thuso ea hang-hang (rapid response). D.M.A e sebetsa ‘moho le bo-mphato oa eona ba kang Red Cross le World Vision. E ile ea qala ho nanabetsa letsoho ka mekhoa e fapaneng ho thusa bao ba amehileng, haholo-holo ba tlokotsing, ‘me e ba thusa ka lijo esitana le ho thusetsa ka ho koahela ka li-tapoline ho bao ebang mohlomong ha ba na mekhoa e meng ea moo ba ka kenyang hlooho teng; e leng alternative shelter.    
D.M.A e ile ea tsoela-pele ho hlopha tlaleho, ‘me tlaleho eo ke eona e ileng ea re fihlisa mona moo re seng re le lipuisanong le Lekala la Lichelete.
Ha ke feta tlaleho ena ntumelle, Mohlomphehi Madam President, ke bonts’e hore selemong se fetileng sa lichelete, e le karolo ea ho tlisa tharollo ea moshoelella ho karolo ea sechaba e ileng ea angoa ke boemo bo ts’oanang lilemong tsa ho feta, ‘Muso ka lona lefapha lena la D.M.A o ile oa atleha ho tsosolosa matlo naha ka bophara a ka bang lekholo le mashome a mabeli, ‘me oa boela oa rulela a mashome a mabeli ka tsela e latelang:
· Maseru ke matlo a mashome a mabeli a metso mene a ileng a ahoa bocha, ‘me a fuoa beng ba ‘ona, e leng beneficiaries. 
· Mohale’s Hoek ea e-ba 22, 
· Berea 13,
· Mafeteng 20, 
· Leribe 14, 
· Thaba-Tseka 10,
· Quthing 14, 
· Mokhotlong 4 le;
· Butha Buthe ea e-ba 2 
Ke ‘ona a etsang lekholo le mashome a mabeli ha a mashome a mabeli ‘ona a ile a ruleloa bocha.
Ke lona lebaka leo, Mohlomphehi, lekhetlong lena ka lebaka la meea ena e sa tsoa ba teng maqalo a khoeli eona ena e holimo re rerileng hore matlo ao a mashome a mane a metso robong ‘ona a tle a potlakeloe hore a ahoe bocha kapelenyana ele hore ho tle ho se ke hoa ba le ts’allo morao kapa ho sala morao kapa backlog ele hore baahi ba Basotho ba thusoe kapa tlhoko ea bona ea bolulo ka lebaka la likoluoa tsena tse bakoang ke phetoho ea boemo ba leholimo.
 Ke mpe ke phethele ka hore bohlanka bo tla tsoela-pele ho bona hore litaba tsena lia phethahala, Mohlomphehi Madam President. 
Kea leboha.
MADAM PRESIDENT: Litho tse Khabane, re ka etsa lipotso tse nyanyeletsang. 
HON. SENATOR S.K. MASUPHA: Kea leboha, Madam President. 
Ha ke hlomphe letona la ka le ofising ea Mohlophehi Tona-Kholo, ke u hlomphe, ke be ke hlomphe le Tafole esitana le Litho le bane … bane ba il’o re hlahisetsa litaba tsena ka ntle Sechabeng. 
Ka ‘nete litaba tsena ehlile li bohlokoa haholo hore haeba ho na le taba eo ebang e ile ea etsahala re utloe hore na lithuso tseo ebang li entsoe li entsoe kae… 
Joale potso ea ka ke ena, Mohlomphehi: ke ea hore na u utloa eka ekare bahlanka, haeba ke bona ba entseng puo ena hoba hangata ehlile ke bona, ba sebetsa hantle ka ho etsa kakaretso ea litereke ba sa hlalose hore na ke bua ka sebaka sa haeso ka mona ka Berea? Re Marena a mararo, empaTlaleho ha e ea hlalosa hore na ke Ha ‘Mamathe - kapa e le hore ke Bela-Bela, kapa e le hore ke Maqhaka! 
Bonyane ha e ne e ka ea bebofatsoa ka tsela eno e ka nepahala. 
Na ebe u utloile eka ekare u khotsofetse hore ebe u fuoe tlaleho e chitja e joalo e buang ka setereke feela le sa re joetse na ke hokae na, Mohlomphehi? 
Kea leboha. 
HON. MINISTER L. TAU: Kea leboha, Mohlomphehi Madam President. Ke leboha potso ena e botsoang ke Setho se Khabane Morena oa Lioli. 
Lintlha tse joalo lia be li le teng. E ee mpe ebe taba ea hore feela re fana ka kakaretso, feela ke li ts’oere mona tse bonts’ang hore libaka tse ileng tsa ameha ka sebopeho sa mabatooa esita le li-council esita le metse na ke lifeng.
U ka ntumella, Mohlomphehi Madam President, hore ke li behe? 
· Leribe e bile lebatooeng la Kolonyama council ea Tsoili-Tsoili, metseng ena e latelang:
1. Ha Mpetsana, 
2. Ha Rakobeli. 
· Athe lebatooeng la Hlotse e bile hona toropong ea Hlotse, council ea Hlotse, motseng oa Ha Leshoele.
·  Ea eba Tsikoane lebatooeng council ea Litjotjela motseng oa Apoku.
 Ke libaka tse amehileng Leribe.
· Berea lebatooeng la Thuathe council ke ea Senekane, ea eba Ha Mokhenene. Hona lebatooeng la ThuatHe hape council ea Kanana metseng ena e latelang:
1.  Lekhalong, 
2. Ntloana-Ts’oana esitana le;
3.  Lekhalong hape. 
· Lebatooeng la Ts’oana-Makhulo e ntse e le council ea Senekane, hobane council tsena li batla li kenella kahare ho mabatooa kapa li parola mabatooa. Ea e-ba:
1. Ha ‘Matholoana, 
2. Ha Likoko, 
3. ea e-ba Ha Liphoto,
4.  ea e-ba hona Ha Liphoto hape (ke hore ke malapa a ntseng a ameha).
Ke boele Thuathe hape ho council ea Kanana, ho re:
1. ea e-ba motseng oa Putha-Lichaba esita le;
2.  oa Ha Thafeli. 
· Ke Berea eo, Mohlomphehi, Litho tsa ka mona li … 
Kea leboha. Ke tsoele-pele, Mohlomphehi. 
Kea kholoa ha ntse ke bolela ke na le litaba tse tharo mona, ‘me ke na le lebatooa, Council le motse -  joale Morena o teng motseng mono… (ha ke tsebe leha eba ho ne ho thoe ke hle ke kenye) …
· Maseru, Madam President, ea e-ba lebatooa la Matala. Council ke M.C.C. Motse ke Malengoaneng, ‘me teng ho amehile malapa a mararo.
·  Lithabaneng e ntse e le hona M.C.C. motse ea e-ba Thoteng. Ke lelapa le le leng. 
· Ho boetse ho hlaha metse e meng e ‘meli hape hona Malengoaneng lebatooeng la Lithabaneng M.C.C. Ke: 1. Likarapeng (Morena kea tseba o teng mono).
2 Ke motse oa Sekoting hape.
· Thaba-Bosiu ka council ea Qiloane Ha Mohalenyane, Morena o teng Ha Mohalenyane, le oa Sehlooho o teng Ha Mohalenyane Morena. 
· Machache Ha Ratau ke council, motse ke Masakale. 
· Koro-Koro Mohlakeng ke Leqhetsoana, 
· Lithabaneng ho boetse ho hlaha Lithabaneng. Hape ke moo ho lulang Baitlami kapa Masistereng.
· Joale re ee Maletsunyane council ea Makhoalipana: ke Ha Rampeo le Senqunyane. 
· Lebatooeng la Mokhethoaneng ke Koalabata esitana le Ha Mabote, Mapeleng.
· Mafeteng ka hare ho lebatooa la Thabana-Morena council ea Makoabating ke motseng oa Maseru moo ho amehileng malapa a mararo hoa boela hoa ameha lelapa le leng hape Ha Khoeli.
·  Qalabane teng ehlile, ho bile le koluoa haholo. Ho council ea Qibing ho amehile metse ea:1. Motse-Mocha, 
2.Ha Maphoka, 
3. Ha Kopanyane, 
4. Sekants’ing, 
5. Ha Pheepheng,
6. Ha Lekhari, 
7. Makaung,
8. Ha Tseleng, 
9. Thabana-Ts’ooana, 
10. Out John, 
11. Mahlakung le;
12.  Ha Ralintsi teng Qalabane ke malapa a 17 kaofela a ileng a ameha.
· Mohale’s Hoek ke Lebatooeng la Taung, council ea Siloe. Ho amehile metse ena e latelang: 1.  Ha Tehei, 
2.Ha Raselepe, 
3. Mats’oareng le;
4.  Masufaneng.
 Ke metse e amehileng eo, Mohlomphehi, esita le li council…
MADAM PRESIDENT: Kannete rea leboha. Ache, e ka ba joale rea belaela! Ha ke e-s’o utloe tlhaloso e hlakileng hakana-kana. E hlakile le mong’a potso ke eo oa cho o re e hlakile, ka ‘nete. 
Ke bona eka ha ho na lipotso tse ling tse nyanyeletsang, kahoo u ka tsoela-pele ka statement sa hau se hlahlamang, Honourable Minister.
HON. MINISTER L. TAU: Kea leboha, Madam President. Ke u hlomphe, ‘M’e, ‘me ke hlalose mona hore Polelo ena ea ka e latelang ke tl’o bua ka taba e bitsoang Africa Risk Capacity Network e leng ‘moka oa linaha tsa Africa o shebaneng le boits’ematlelo khahlanong le li-tla-morao tsa likoluoa tikolohong ea Continent ena ea Africa. 
Africa Risk Capacity Network ke ‘moka oa linaha tse kopaneng tsa Africa ka sepheo sa ho thibela le ho loants’a li-tla-morao tsa likoluoa. ‘Moka ona o ne o thehoe ka ts’usumetso ea kopano ea linaha tsa Africa (African Union) sepheo e le ho ntlafatsa boitokisetso le ho arabela likoluoa tse tlisoang ke maemo a leholimo ka ho khetholoha komellong kapa lijong le makhulong. 
Morero o na le meoloane e o laolang e lumellanoeng ke linaha tse tekenneng selekane, ‘me Lesotho le lona le ananetse selekane sena ka Memorandum of Understanding ka selemo sa 2019 ka sepheo sa ho sireletsa bohle ba tlokotsing khahlanong le komello.
Naha ea Lesotho e angoa ke likoluoa tsa mefuta tse kang komello le lipula tse matla tse bakang khaello tlhahisong ea lijo. Kameho ea boleng ba makhulo, likhohola le meea e amang litsela le matlo a bolulo a litšebeletso. Boemo bona bo lula bo qosa naha ho sebelisa lichelete tse ngata ho arabela litla-morao tsa likoluoa ho feta ho itokisa esale pele. 
Sena se bolela hore lichelete tse reriloeng li sebelisoa ho arabela mathata a likoluoa ka mokhoa osa ralehang ebile li haella, ‘me sena se siea naha e pulufetse, lekhulo le le sieo, e haelloa ke lijo, lihoai li sena bokhoni ba ho boela masimong, ‘me tlala e mpefala ka malapeng.
A.R.C ka mokhoa oo e hlalosoang kateng e sebelisa mahlale a marang-rang a new software ho lepa maemo le li-tla-morao tse ka lebelloang ho latela phetoho ea boemo ba leholimo le ho hloaea ka nepo libaka tse anngoeng. Methati eo naha ea Lesotho e tsamaileng ho ba setho sa ‘moka ona ke e latelang:
I. Ka 2019 Lesotho le ile la tekenela Memorandum of Understanding, ‘me morero o ile kapele ho litsi tsa makala tse fapaneng le mekhatlo e ikemetseng le mekhatlo ea machaba ka khoeli ea Mphalane 2023. 
2. Ts’ebetso e ile ea thakholoa ka khoeli ea Tlhakubele 2024.
3.  Ka khoeli ea Tlhakubele hona 2024 Lesotho la khetheloa bolula-setulo ba ‘moka boemong ba liofisiri le boemong ba matona hofihlela ka ‘Mesa selemong sena ha li fetisetsa marapo ho naha ea Rwanda.
4. ‘Moka o thehiloeng ka litsebi tsa A.R.C o ile oa etela naha ea Lesotho ka la ‘Nne le la Hlano khoeling ea ‘Mesa 2024 ho tla fana ka tataiso ho litsebi tsa naha ea Lesotho tse etelletsoeng pele ke Lefapha la Thibelo le Taolo ea Likoluoa. 
5. Tiiso ea boitlamo kapa ratification e ananetsoe ke kopano ea Lekhotla la Matona ka la 23 ‘Mesa 2024, ‘me ts’ebetso ea ho sireletsa Lesotho ka mokhoa ona oa insurance ea A.R.C ea thakholoa ka Phuptjane 2024.
6. Thupelo ea ho chorisa litsebo ka litaba tsa A.R.C e ile ea ts’oaroa hona ka 2024, ‘me;
7. Pokello ea manane le lintlha tsa bohlokoa ho sebelisoa mahlale ka sepheo sa ho tlisa lipehelo boemong ba naha le eona ea etsoa hona khoeling ea Phupu 2024.
8. Morero oa ts’ebetso o ile oa tsoela-pele ka Loetse 2024, ‘me o tsamaea le moralo oa boitokisetso e le ho alosa hore na libaka tse lenngoeng ka hare ho Lesotho ho sebelisoa marang-rang ana a kenyelletsang ho sheba naha ea Lesotho ho tsoa sepaka-pakeng, na ebe li ka ameha hakae ho latela maemo ana a lepuoang a boemo ba leholimo ha a ntse a feto-fetoha joalo nakong ea temo.
Meoloane eohle e bontšang khetho ea boitšireletso – risk insurance e ile ea fihleloa hona ka Loetse 2024 tlas’a tataiso ea Lefapha le bitsoang ARC [AFRICAN RISK CAPACITY] Group. 
Qeto ea tšireletso ea naha khahlanong le komello – insurance against drought and its effects ea fihleloa ka boleng ba M18 million ka ttšehetso ea Mokhatlo o bitsoang KWF le Banka ea Ntlafatso ea Afrika.
Ke mpe ke hlalose, Mohlomphehi, hore taba ena ea ARC, joale ka ha ke se ke boletse hore ehlile ke insurance khahlanong le komello e bakoang ke litla-morao tsa phetoho ea boemo ba leholimo, joale ka li-insurance tsohle tseo re li kenang, ho lokela ho be le premium e lefshoang.  
‘Muso oa Lesotho kapa ARC e boetse e na le leano le reng linaha tse sa ntsaneng li fokola moruong mohlomong ho be le bo-mphato ntlafatsong, eleng development partners, ba ka thusang ho lefa that premium.
Mona hee, selemong seno sa 2024/2025 sa temo re ile ra kopa KWF le African Development Bank hore e thusetse, ‘me tsa lefella naha ea Lesotho premium ea M18 million.
Kamor’a hlahlobo eo ea mahlale ka marang-rang e hlahlobang na Lesotho le amehile joang tlhahisong ka lebaka la maemo a leholimo nakong eno ea temo, Lesotho le ile la bekhoa ka chelete ea tšireletso kapa insurance pay out ea M48,439,265.00 ka nako eno eo letsatsing leo e neng e lefshoa ka eona.
Chelete ena re ile ra e amohela re le Lekala e lefshoa ke eona ARC libekeng tse ka bang tharo tse fetileng.
Mohlomphehi, ho bohlokoa ho ela-hloko hore boitšireletso bona ha bo tlame hore naha e bo kenele selemo le selemo.  Litjeo tsa boitšireletso li ipapisitse le tlokotsi eo naha e tobaneng le eona ha ho sebelisoa ho lepa ka ’ona mahlale ao a marang-rang.
Lesotho le fumane molemo ho ipapisitsoe le maemo a latelang mongoaheng oa 2024/2025 ea temo:  Liphuputso li bontšitse ha lipula tse neleng li le ka tlaase ho tse tloaelehileng.  Sena ebile sesupo sa hore kholo ea lijalo e tla ameha, ‘me qetellong kotulo ha e na ho ba e ntle.
Ka sepheo sa ho kenya tšebetsong moralo oa phethahatso ea mapomelo – final implementation plan, ho bile le phutheho e ileng ea tšoaroa ke litsebi ho tataisa mokhoa oa phethahatso, ‘me moralo o ile oa behoa ka pele ho Lekhotla la Matona ka la 27 Phato, 2025.
‘Muso oa Lesotho o ile oa ikeletsa ho kenya tšebetsong mokhoa oa ho fana ka chelete ho lihoai tse amehileng ke komello selemong sa temo sa 2024/2025.  
Morero ona o shebile haholo lihoai tsa boemo bo tlaase tseo ka boithuto ho ke keng hoa ba bobebe ho tsona ho khutlela masimong ha lijo tsa tsona li amehile.
Qeto e ile eaba hore 20% ea chelete eane e M48 million, e leng M9.6 million ho chelete eo e fanoeng, e sebelisoe ho reka lihlahisoa tsa Basotho tsa masimong – local purchase, tlas’a leano la DMA la local purchase.
Sepheo sa ho reka lijo tsena ke ho tla khahlametsa malapa a anngoeng ke tlala ho latela liphuputso tsa boithuto tsa malapa a amehileng tse bitsoang HELVAC tsa 2024/2025 naha ka bophara.
10% ea chelete ena e tla sebelisoa ho isa litšebeletso ho lihoai tseo ho kenyelletsa le hona ho bona hore esitana le tsona lijo tsane tse rekuoeng li fihla ho ba li hlokang. 
Ha karolo e ‘ngoe e setseng tebello ke ho re e tla finyella ho lihoai ka mokhoa oa local purchase kapa ka ho khahlametsa lihoai tse amehileng hore li boele li khutlele masimong.
Ho latela marang-rang a sebelisitsoeng ‘moho le liphuputso tse etsoang ke komiti ea naha e etsang liphuputso ka mekhoa ea teng, libaka tse bonahetseng li amehile haholo ke mabalane esitana le libaka tse ka khohlong ea Senqu, esitana le libaka tse ling tse mabalane joale ka ha ke se ke boletse.
Libaka tsena ka har’a naha ea Lesotho ke tsona tseo boholo ba mobu oa temo bo fumanehang ho tsona ho latela Lekala la Temo, Lijo le Phepo e nepahetseng.  Taba ena e boetse ea tiisoa hape ke marang-rang ana a sebelisoang ke ARC a shebang naha ea Lesotho ho tsoa sepaka-pakeng.
Ele ho kenya morero ona tšebetsong ho tla lateloa methati e latelang:
Kabo ea chelete e tla ea ho lihoai tseo ebang li ka hloauoa ha ho se ho ntse ho entsoe boithuto ho sebetsoa ‘moho le Lekala la temo.
Lihoai tse tla thusoa e tla lokela ho ba tse ka hare ho libaka tse supuoeng ke liphuputso tsa komiti ea naha e leng ELVARC, tse amehileng.
Lihoai tsena bonyane e lokela e-be tse lemang ekere le maoto a mararo, ‘me ebe tse hlahisetsang ho fepa malapa le ho atleha ho isa ‘marakeng ha tlhahiso e le kaholingoana ho seo li se hlokang.
Sehoai ka seng se tla fumana chelete e kaalo ka M1500 kapa voucher ea boleng boo ele hore se tsebe ho’a fumana li-input e le hore se tsebe ho ea masimong.
Chelete ena eo Lesotho le e amohetseng hore e e’o sebeletsa lihoai ha e tl’o fella feela ho lihoai tse tlokotsing, empa e tl’o thusa le ho nanabetsa letsoho le ho bahlahisi ba lijo-thollo esitana le ho malapa a anngoeng ke tlala ka mokhoa oane oa local purchase, e leng ho reka lijo-thollo ho lihoai tse hlahisitseng.
Hona ke mooloane o moholo oo naha ea Lesotho e o fihletseng ka nako e khutšoanyane naha e kene kahare ho ‘Moka ona oa Linaha tse Kopaneng tsa Machaba.
Mohlomphehi, ke bontše hore nakong eo Lesotho le tšoereng Bolula-Setulo ba ARC le ile la khothaletsa linaha tse selekaneng sena ho kenya letsoho ka boithaopo – voluntary contribution, e le hore linaha tsa Afrika e se be bo-koba-liatla tse khaketsoang nako eohle, empa le tsona li ke li bontše boitjaro, haholo-holo ha ho tluoa boitjarong ba lichelete ba letsatsi le letsatsi ba ‘Moka ona oa ARC.
Naha ea Lesotho e ile ea ba mohlala ka ho lefa M1 million selemong seo sa 2024/2025 sa temo.  Taba ena e ile ea khothaletsa linaha tse ling hore li be li se li sala mohlala oo morao, e le hore Afrika e ke e ikemele.
Kea leboha, Mohlomphehi Mookameli.  
MADAME PRESIDENT:  Rea leboha, Letona le Khabane.  Ke lebelletse hore Litho tse Khabane li etse nyanyeletso haholo litabeng tsena tse matla tsa temo.
‘Na ha ke cheka setlhare sa mohla letšolo, ke mpa ke botsa hore na as much as we appreciate hore kannete naha ea rona ehlile e bonahala e eme ka maoto litabeng tsena tsa ho thusetsa litabeng tsa temo, ke ho re na le bone e le mokhoa o nepahetseng oa ho fana ka lichelete khahlanong le hore ebe le ile la rekela lihoai mohlomong lipeo eaba ha le qeta le ba lefella lekote le lintho tsa temo?  
Ka nako e ‘ngoe ho fa motho ea seng a le tlokotsing chelete e hard cash a ka tloha a e faposa, ‘me ea se ke ea qetella e fihletse morero ono oo u neng u o rerile u le ‘Muso, eaba u ntse u tl’o fumana bothata bo tšoanang.
Ke eona feela ntho eo ke reng ke mpe ke e hlahise, Letona le Khabane.
Ho feta mono, Litho tse Khabane, le ka botsa Letona.
Ke bona Dr. Lebese a nchebile hona hoo; kea bona hore o na le litaba tse ngata!  Ka ba ka bona le Morena oa Ha Maama hore le eena o na le taba.  Joale ke kopa hore le botse Letona, Litho tse Khabane, litaba tsena le li nkela Basotho le hore le e’o ba etsa motivate hore ha litaba tse joalo li phethahetse, ooele, ‘Muso tebello ke ho re ba se ke be ba khutla ba na le bothata ba litaba tsa ho jala le ho lema hape ka lebaka la likhahlametso tseo ba li fuoeng!   
HON. SENATOR DR. T. LEBESE:  Kea leboha, Mohlomphehi.  Re lebohe Letona le Khabane Ofising ea Tona-Kholo leo re nang le lona letsatsing la kajeno.
Mohlomphehi, ua tseba ‘na kannete ke ferekana letsatsi ka leng, ke ho re ha ke tsebe hore na re le naha re louoe ke mang ka kutloisiso eo re nang le eona litabeng tsa temo.  Litaba tsena tse monate tseo Letona le Khabane le ntseng le li bua ke ho re leha le qala le ntse le li akaretsa, le ntse le bua ka temo, ho lona temo ke crop farming, ke ho re ke ea masimong, ea ho isa peo mobung.
Ka utloisiso ena, Mohlomphehi, re sa le hole litabeng tsa temo, li tla re sokolisa nako e telele haholo.  Temo ha se crop farming; le linku tsa hae o li lebetse.  
Kannete rea leboha ka Polelo ena ea Letona le Khabane, e ntle haholo, empa as long as our subsidies le sohle seo re lekang ho se etsa se ntse se shebile feela to crop production, re lebetse, tuu, ka likhoho, linku le tse ling…  
Re na le koluoa hona joale, Letona le Khabane, ea lefu la food and mouth disease eo re tlamehang ho bona hore na ‘Muso o nanabetsa letsoho joang litabeng tseo tsa thekiso le thekisetsano le bolokolohi feela ba ho tsamaea hoa liphoofolo, and we are saying nothing.      
Re na le taba e kholo haholo ka har’a naha, litabeng tsa temo tlhahisong ea mahe le likhoho ka litjeo tse bonahalang li phahame haholo, ‘maraka o bonahalang o tletse nako le nako.  Ke litaba tseo re lokelang ho bua ka tsona tsena, mohlomong maano a kang ana a etsoang.
Ha re tloha feela kannete re bua ka litaba tse amanang le temo ea lijalo.  E se eka re ka ikeletsa, Letona le Khabane, hore moo le ntseng le ikoalla teng hore ooele, litaba tsa temo – re lekile ho bua le Letona la Temo hore le utloisise taba ena.  Ha re bua ka temo ha re bue ka crop production feela, empa re bua ka temo ka kakaretso, e tla re thusa taba ena.
Kannete litabeng tseo Letona le Khabane le li buileng qetellong mona, Mohlomphehi, le buile ka taba e kholo haholo ea local purchase.  Ke mpa ke lakatsa hore ‘na ha ke ne ke bona Letona letsatsing la kajeno le tlile, joale le tl’o etsa Polelo, ke ile ka ba le tšepo ea hore har’a Lipolelo tsa Letona tse matla letsatsing la kajeno Letona le tl’o bua ka ho etsa address local purchase.   Joale kutloisiso eaba hore mehala ena eo Letona le ntseng le e fumana ha le kena monyako, sechaba se botsa hore na mabele a sona a tl’o rekoa, le tl’o bua ka litaba tseno.
 Kea kopa, Ntate Minister, kannete e ke u ka etsa polelo e buang ka local purchase e arabelang boemo bona boo re leng ho bona. 
U ile ua leka taba ena e ntle ea local purchase khoeli ea ho feta, ‘me u ile ua bona, Ntate Minister, hore e ile ea tsamaea joang; letsatsi la pele ho ne ho tletse, lekhetlong lena la bobeli ho entsoe phatlalatso ba qalile ho fola mono, Morena oa ka oa Lioli, ho tloha Laboraro, ba se ba ntse ba robala mono!
 I thought Honourable Minister o tla tla a etsa address taba ena, Madam President, mohlomong a ka khobe sechaba sena sa Basotho mats’oalo ana ao se leng ho ona.
 Haeba re tla spender hakaalo ho robala ho tloha Laboraro ho fihlela eba ho rekoa Monday, joale motho eba o position 200 -   the risk eo re e bonang ke hore mabele ha se ka sekhahla se sekaalo seo ho tlil’o rekoa ho latela likhakanyo tseo tse ngolisitseng, Ntate Minister. U s’u nts’u utloa hore ha u il’o khutla, hobane bongateng boo tlhaiso e ileng ea ba teng, which is the good thing, empa kannete eke re ka etsa hore meralo ena eo re e entseng e metle ea local purchase- ‘me hase boikarabello ba hau feela, 	Honourable Minister, ka D.M.A u entse boiteko bo botle ka hore u be le karoloana ena eo le e khethang le re ke local purchase.
Ministry of Education and Training o nts’o etsa local purchase, mohlomong le mafapha a mang, Ntate, empa u bona Basotho ba ileng ba nanabetsoa ba rata taba ena eo le entseng.  Re thuseng, Mohlomphehi Letona, taba ena re tle re e nepe e le hore ka moso e tle ebe taba e ntle eo re tla ikotla lifuba ka eona, hore re ile ra sebetsa hantle ho nanabetsa tlhaiso eo Basotho ba ileng ba e etsa ha ba ntse ba fuoa subsidy. 
Ke ne ke batla hore mohlomong nke ke etse potso e otlolohileng feela hore Honourable Minister a ke a hlalose hore na ebe local purchase ea procurement of the impose for the selected power farmers ha e-ba ea M1500.00 ebe budget ea teng, Honourable Minister, e ne e eme joang?
U tla arabela, Madam President, but my understanding was that it is a voucher not money. It is a voucher eo u e fuoang joale ho tla b’o na le mohoebi. Mohoebi eno o fuoe hore sehoai sena ha se t’soere voucher, e leng pampiri chelete eno, a tle a fuoe thepa ena le eena.
 Ke ne ke na le thahasello feela ho tseba hore na ekaba the basket ea voucher ena ea M1500.00 for the selected farmers na e na le eng, Honourable Minister?
 Kea leboha.
HON.MINISTER L. TAU (Minister in the Prime Minister Office): Kea leboha, Madam President. 
Ka’nete ke lebohe Setho se Khabane Honourable Dr. Lebese ka lipotso tsena, hobane li mpha monyetla oa hore ke hlalose se seng se bile se ntse se etsahala hona matsatsing ana. O buile taba ea bohlokoa le ho khoba mat’soafo kapa matsoalo a lihoai tse ntseng li le meleng e melele ruri ea matsatsi a maloa -    ba entse hore ba rekise lijo tsa bona.
Ke mpe ke bont’se hore sepheo sa local purchase e etsoang ke Lefapha la Likoluoa la Taolo le Thibelo ea Likoluoa ha se ‘maraka oa tlhaiso oa lijo thollo tsa Basotho; ke  theko e tsoang kamor’a hore ho etsoe boithuto ba malapa a ka bang mohlomong a vulnerable haholo litabeng tsa tlala selemong seno, joale e be ho etsoa likhakanyo hore na  ebe malapa full basket e ka behoang ka pele ho bona e kaba ea mofuta ofeng, hore bonyane e ba etse sustain, e ba jare nakong ea khoeli tsena, haholo mohlomong ho tloha bo October, November ho isa ho March. 
Ka ha khomo ha li kae batho re bangata joale u fumane hore ho na le khaello ea lichelete tseo re li abetsoeng morerong ono. Ha li qala kapa re qala ho nka boikarebello ka litaba tsena mathoasong a selemo sa 2023, re qala ho reka, re ile ra hlokomela hore tlhaiso ho lihoai e ne e le tlaase haholo, ‘me lethonyana leo re neng re ntse re le fuoa a tseba le ne le ntse le anela -  o u fumane hore lihoai li khotsofetse! 
Feela joale re ile ra kena let’solong la hore re khutlele   ho lihoai tse hlaisang –  D.M.A e tla reka. Kea bona lihoai tsa ‘na tsa nyolla eaba ka mane ka moo re ntseng re fuoa ka teng ha ho na letho le nyolohang. Joale empa selemong se fetileng e ee ere ha ke le haeso koana kae kae ka metseng eane eabo Sefikeng eaba ke kopana le lihoai tse ling mono tsa be li se li re ho ‘na, “hela joale o reka poone le linaoa feela, rona re lema mabele ha u reke”. Kea kholoa e ne e le likhoeling tsa bo Phato selemong se fetileng. Che! Koro re ne re se re ntse re e reka, Mohlomphehi.
Ha re tla likhoeling tsena tsa bo June joalo e ea be ese ele nakoana ho kotutsoe e se ebile libakeng tse ling joale e ‘ngoe u fumane e se e utloile bohloko joale ha re sa e amohela le ho e amohela hobane ha e sa bolokeha hantle, hobane ha re e nka re e fetisetsa ho batho ba tla ho re joale ‘Muso o ba fa lijo tse seng maemong a matle -  hokae le ba itseng ‘Muso ha e sa le oa lihoai.
Eaba ke re ho lihoai tsena, ae, a k’u re nke ke re ba kenye-kenyelletse mabele mono -  eaba re sheba hore na ebe theko ea mabele marakeng - haholo re ipapisa hore na ekaba ho joang, eaba re reka mabele leha a n’a se mangata haholo, kaha re entse phatlalatso e tlang morao. Kea kholoa mokotla re ne re o reka ka M900.00, joale taba ena e etsahetseng nakong eane ea 2024 kamora hore ho be le lebatama le bohale la letsatsi leo re ile ra bona poone li cha feela har’a masimo e le ka bo nako ea Paseka kapa pelenyana ho moo.
Ke bone eka taba ena ea hore ebe D.M.A e ile ea qalella ho reka mabele ka theko, a batlang a le ntle, joale ebile re tsoa komelong -  joale ka ha mabele akhona ho itsématlela khahlanong le komello -  eaba lihoai li a futuha selemong sena ha li ea mabeleng ka bongata bo boholo.
 Ha re reka mabele selemong sena Madama President, ka’nete letsatsi la pele feela ka Phato ha re bula -  che, eseng hona tjena e se le li 30, empa letsatsi la pele feela ha re bula ka July, kaha re ne re sa beha li quota, re sa lekanyetsa hore na setereke ka seng se tle se fane hakae, re ne re itse feela tlisang lijo, ele ha kutloisiso e ne ele hore ekana eaba mohlomong le ho boloka lipalo-palo ho ba Makala a mang ao re sebetsang le ‘ona e kanna eaba ha hoa re, qii! 
Hantle hoja ebe mohlomong e ne ehlile lipalo li nepahetse, ho bonahala lipeo tse tsoileng ka har’a li-store tsa rona tsa inputs tse ileng ho lihoai hore ke tse kana, re ka be re entse predict hore tlhaiso e kaba kana, ke ea pele.

Lekala la lipalo-palo le etsang ntho e bitsoang block focusing kapa yield focusing tse tla bontsá hore ho bonahala ho lenngoe hakana, ho tla kotuloa hakana -  ke bone eka mafapha ano le ‘ona a tl’o lokeloa hore a ka potlakeloe ka hore lipalo tsa bona li be available kapelenyana li tle li etse informed decisions tse etsoang ke D.M.A. Ke tlabe ke ba abetse mosebetsi ka’nete.
Letsatsi la pele feela e ile eaba we were overworked ke lipalo, haholo tsa mabele tse ileng tsa ba teng litorong tsa rona, ‘me joale kaha chelete ena re e kopa ka mane ka mokotleng oa ‘Muso…, -
Che! Poone ne re sa e reka ka nako eno! Re ne re sa e hoelehetsa ka nako eno! 
Empa joale ho keke hoa feta seo u se fuoeng ‘me ha u bona hore se tla feta u lokela u bone na u nka likhato li feng ho thibela kotsi eo. Letsatsi la bobeli feela… ke batla ho etsa mohlala, Mohlomphehi. Re ne re ba tlile ho reka mabele a etsang M3 million, feela re ne re qalile Monday, ‘me ka Labobeli ka mor’a lijo tsa mot’seare mabele a neng eme litorong tsa Lekala a ne a etsa M12 million. E leng ho re e ne ese entse e le bothata hore na re tla e nka kae. 
Che, re ile ra sheba hore na re tla etsa joang eaba re kopa ho beng ba rona, ‘me ba re lumella hore re emise mono. Feela joale re re ne bone na re tla etsa joang.

Ha ke bont’se hore chelete ena ea local purchase e ne e kaba M14 million but theko eno ea July feela e entse M18 million.  E leng ho re e ka holimo ka million tse 4 kaofela, feela ke sa reka poone, kaha e ne ele mabele, linaoa le koro feela. Feela mabele a ne a etsa almost 75% to 80% ea seno se rekoang.
Madam President, ka mor’a hore re amohele chelete eno eo ke qetang ho etsa polelo ka eona, e leng M48 million, hona le moo ke ileng ka re ‘Muso o ile oa etsa qeto ea hore 20% ea eona e boele ho local purchase hape, ‘me ke chelete e ka etsang M9.7million.
Ha re buleloa ho reka maobane mothating oa bobeli ke entse khoelehetso ea ho reka ka Labobeli la beke e fetileng ka Laboraro hoseng Butha-buthe, Hlotse.
 Berea ka 08:00 a.m. lihoai li ne li se li ntse li fola li folla Monday ona oa maobane. Boholo ba tsona e ne le mabele ‘me ke ne ke entse polelo ke se ke entse quota ke sa batle kotsi eane ea maoba joale ebile re itse sehoai ka seng hona tjena re tla nka mekotla e 30, e tlare haeba re haeloa kapa litereke ntse li haella setereke se seng se tla rekela se seng kapa re tla boela re li hoelehetsa hape. Maobane ka shoalane ha ntse re kena le phutheho le bahlanka le hona tjena pele ke tla koana mabele feela a se a boetse a fetile quota ka tsela e nyarosang, ‘me ke taba e re lokelang ho e thabela bahlomphehi hore re tlameetse ho khothaletsa Lihoai hore li ee masimong. 
Ha ke bua tjena Madam President re qeta ho tsoa ka phuthehong le bohlanka ke itse …
TECHNICAL PROBLEM
ADJOURNMENT
There being no further business on the Order Paper Madam President adjourned the House without question put, pursuant to Standing order 16(3).
The House was accordingly adjourned at 12:13 pm.


  
     
 

